પછી તે પુરુષ હોય તો પણ મા બની શકે. કોઈ લેખક કોઈક એવી પીડાના અનુભવને અને કોઈ સારા લેખ કે કવિતાનું સર્જન સમાજને આપે ત્યારે તે વખતે એ મા હોય છે. પુરુષ મા થઈ શકે, શરત એટલી કે એને બે પગ, બે હાથ, બે આંખ અને એક હૈયું મા જેવું મળે. તો માના બે પગ, બે હાથ, બે આંખો કઈ ? માનું હૈયું એટલે શું ? ભાગવતમાં લખ્યું કે, ‘દત્તા ભયં ભૂજદંડયુગમ્‍ વિતો ક્યમ’ ભગવાન શ્રીકૃષ્ણની બન્ને ભુજાઓને ગોપીઓ જોતી ત્યારે એમને એવું દર્શન થતું કે એક ભુજા વરદ્‍ છે અને એક ભુજા અભયદ છે, મને લાગે છે કે કોઈપણ મા પાસે બે હાથ હોય છે. એક હાથ વરદ્‍ હસ્ત, એ હાથે એ વરદાન આપતી હોય છે અને એક હાથે એ સંરક્ષણ કરતી હોય છે, નિર્ભયતા પ્રદાન કરતી હોય છે.